पाएं अपने शहर की ताज़ा ख़बरें और फ्री ई-पेपरडाउनलोड करें
इस कोरोना माहमारी में धरती के भगवान माने जाने वाले चिकित्सकों पर मनुष्य जीवन बचाने का काम एकमात्र भरोसा रह गया है, लेकिन कुछ चिकित्सक इस आपदा को अवसर मानकर भोले-भाले ग्रामीणों से रकम ऐंठने में लगे हुए हैं।
कुछ दिनों पूर्व ऐसी ही शिकायत पर कृषि केंद्रीय राज्यमंत्री कैलाश चौधरी एवं विधायक हमीर सिंह भायल ने सिणधरी चिकित्सक को फटकार लगाई थी। उसके बावजूद भी ग्रामीण क्षेत्रों में लगे हुए चिकित्सक अपनी हरकतों से बाज नहीं आ रहे।
भास्कर की टीम के सामने एक ऐसे मामले को उजागर किया है। समदड़ी कस्बे के अजीत गांव में आदर्श पीएससी के चिकित्सक जगतनारायण स्वामी द्वारा अस्पताल समय में निजी आवास पर मरीजों के उपचार करने की कार्रवाई की रिपोर्ट तैयार कर उपखंड अधिकारी को भेजी गई है, पूरी कार्रवाई में कोविड सतर्कता टीम ने अंजाम दिया है।
शुक्रवार सुबह 10 बजे की करीब कार्रवाई होने के बाद भी स्थानीय प्रशासन द्वारा चिकित्सक के बचाव में मीडिया को जानकारी नहीं दी गई। कस्बे में चिकित्सक के खिलाफ हुई कार्रवाई की पर दैनिक भास्कर संवाददाता ने पड़ताल की तो कार्रवाई में शामिल टीम के कुछ सदस्यों ने गोल-माल बात करते हुए कन्नी काटते हुए नज़र आए, कार्रवाई को अंजाम देने वाले तहसीलदार शंकरराम गर्ग से जानकारी जुटाने की कोशिश की तो उन्होंने रिपोर्ट की कॉपी उपखंड अधिकारी को भेजने की बात कही।
सूत्रों से कार्यवाही के समय के फोटो वीडियो उपलब्ध होने के बाद पूरी घटना की पड़ताल की गई तो कार्रवाई का खुलासा हुआ। दरअसल सिवाना उपखंड अधिकारी कुसुमलता को शिकायत मिली कि अजीत कस्बे के आदर्श पीएससी चिकित्सक जगतनारायण स्वामी अस्पताल समय में अपने निजी आवास पर मरीजों को देखते हैं, और सरकारी दवाइयों को भी उचे दामों पर बेचने का गोरखधंधा खोल रखा है।
उपखंड अधिकारी के निर्देश पर तहसीलदार शंकरलाल गर्ग विकास अधिकारी नरपत सिंह भाटी मौके पर पहुंचे। अस्पताल के निरीक्षण के दौरान अस्पताल के तमाम बेड खाली थे, अस्पताल स्टाफ नदारद नजर आया।
चिकित्सक भी अपनी जगह पर उपस्थित नहीं था, जिसके बाद चिकित्सक जगतनारायण स्वामी के आवास पर जाकर देखा तो बाहर पेड़ की छांव में करीब 50 के लगभग मरीज बैठे थे और टेबल पर आयुष (नर्सिंग स्टाफ) सबको अंदर भेज रहा था। कार्रवाई की भनक लगते ही जगतनारायण स्वामी ने आवास का दरवाजा बंद कर दिया।
उसकी पत्नी और आयुष एवं चिकित्सक ने मिलकर अंदर रखे सरकारी दवाइयों के कार्टन को आवास के पीछे डालकर उसमें आग लगा दी। घंटों की मशक्कत के बाद चिकित्सक ने आवास का दरवाजा खोला। टीम ने अंदर जाकर देखा तो दवाइयां पूरी तरह से नष्ट हो चुकी थीं।
वहीं आवास पर रखे बेड़ों पर मरीजों का उपचार चल रहा था जिसके बाद समदड़ी चिकित्सा प्रभारी शिव मंगल नागल को मौके पर बुलाया गया। जली हुई दवाइयों का सत्यापन कर मौके पर रिपोर्ट तैयार कर उपखंड अधिकारी को भेजी गई है। डॉक्टर जगतनारायण स्वामी से इस संबंध में बात की तो उनका कहना है कि राजनीतिक द्वेष में कार्रवाई की गई है। दवाइयां नहीं जलाई हैं दवाइयों के कार्टन थे उसे जलाया गया था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn